
I. 
Charakteristika

1.  
Priemyselné hnojivá a jedy sú výbušné látky, horľavé látky, jedovaté látky, žieravé látky  a dráždivé látky, alebo majú iné škodlivé účinky; môžu sa skladovať len na určených miestach v predpísanom množstve a v bezpečných obaloch, na ktorých musí byť bezpečnostné označenie a vyznačený obsah. Spolu sa môžu skladovať len tie látky, ktoré navzájom nereagujú. Pre tieto pracoviská musí byť spracovaný požiarny poriadok a miestny prevádzkový predpis, ktorý určuje bezpečnostné opatrenia pri manipulácii so skladovanými látkami a pri poruchách a nehodách skladovacích zariadení. Zvlášť nebezpečné jedy sa skladujú v samostatnej uzamknutej schránke, aby nedošlo k ich zámene alebo odcudzeniu.

2.   Dusíkaté hnojivá sa členia  na

      a)  hnojivá, pri ktorých hrozí nebezpečenstvo výbuchu (obsahujú najmenej 80 % dusičnanov),

b) hnojivá, ktoré sú schopné samonosného tepelného rozkladu (pyrolýza), ale nehrozí nebezpečenstvo výbuchu (obsahujú 15 % až 80 % dusičnanov),

c) hnojivá, pri ktorých nehrozí nebezpečenstvo výbuchu ani samonosného tepelného rozkladu (obsahujú menej ako 15 % dusičnanov).

II.

Úlohy a postup činnosti

1.  Veliteľ zásahu na mieste udalosti rozhodne 

     a)
o vykonaní prieskumu, predbežnom nasadení síl a prostriedkov a o zabezpečení miesta požiariska (vypnutie prívodov elektrickej energie a ostatných možných zdrojov iskrenia alebo zapálenia),

b) o postupe a o spôsobe evakuácie ohrozených osôb a majetku, prípadne obyvateľstva (určí skupinu, ktorá bude evakuáciu vykonávať, evakuačné cesty a prostriedky na jej vykonanie),
c) o privolaní posilových hasičských jednotiek a ďalších služieb (rýchla zdravotná pomoc, elektrikári, vodári a pod.), prípadne odborných špecialistov, ak z vyhodnotenia prieskumu takáto potreba vyplynie,

d) o vytýčení hranice ohrozenia a o určení bezpečného priestoru,

e) o zriadení nástupného a dekontaminačného priestoru z náveternej strany,
f) o druhu hasiacej látky, počte a druhoch prúdov, smeroch ich nasadenia, typoch prúdnic (pričom zohľadňuje prítomnosť hnojív a jedov, ktoré sa nesmú hasiť vodou) a o spôsobe zamedzenia šírenia požiaru,
g) o druhu a stupni ochrany zasahujúcich  požiarnikov so zameraním na ochranu proti  chemickým látkam a prítomným jedom (ak nemožno presne určiť druh nebezpečnej látky, zásah sa vykonáva s najvyšším stupňom ochrany),

h) o postupe pri zdolávaní požiaru, ak hrozí nebezpečenstvo výbuchu,

i) o zabezpečení nepretržitého monitorovania ovzdušia v mieste zásahu a v najbližšom okolí,

j) o dodržiavaní potrebného odstupu požiarnej techniky a zasahujúcich požiarnikov v mieste zásahu, a to podľa výsledkov monitoringu ovzdušia,

k) o vykonaní opatrení na zníženie odparovania rozliatej látky a zabránenie jej styku s vodou a inými látkami (ďalšie reakcie, vznietenie),

l) o rozdelení požiariska na zásahové úseky a určí ich veliteľov, ako aj o zriadení štábu zdolávania požiaru, ak to situácia vyžaduje,

m) o zabezpečení spojenia na požiarisku a s operačným pracoviskom a o spôsobe poskytovania informácií o situácii na mieste zásahu,

n) o zabezpečení náhradných fliaš pre izolačné dýchacie prístroje.

Niektoré odporúčané postupy pre veliteľa zásahu:

1. Rozsah havárie (zabránenie rozširovaniu, rozlievaniu vytekajúcich látok alebo uvoľňujúcich sa látok) možno obmedziť

b)      a) utesnením netesného miesta pomocou drevených klinov alebo plastických klinov, tesniacich vankúšov a vakov (použiteľnosť týchto prostriedkov závisí od stálosti tesniacich materiálov a od druhu nebezpečnej látky),
c) zberom nebezpečných látok do vaní, sudov, skladacích zásobníkov, žľabov, fólií (použiteľnosť týchto prostriedkov závisí od druhu a od množstva nebezpečnej látky),
d) zamedzením ďalšiemu rozširovaniu pomocou absorbentov (Vapex, Fibriol a iné) a hrádzí z prírodných materiálov, norných stien a podobne,
e) znížením odparovania látky pokrytím penou (ak voda nespôsobí neprimeranú reakciu – výbuch), utesňovacími vakmi, fóliami a podobne,
f) prečerpávaním nebezpečných látok do nepoškodených obalov,
g) zrážaním plynov a pár hmlovými prúdmi (len pri obmedzenom množstve a rozsahu látok, pretože hrozí riziko kontaminácie povrchových alebo podzemných vôd),
h) utesňovanie kanalizačných vstupov.
2.  Činnosť zasahujúcich príslušníkov na mieste udalosti:

     a) obsluhujú hasičskú techniku a zabezpečujú dodávku hasiacich látok na požiarisko,

b) vykonávajú evakuáciu ohrozených osôb a  majetku určeným postupom                 a poskytujú prvú pomoc postihnutým osobám,

c) používajú osobné ochranné pracovné prostriedky a dodržiavajú zásady bezpečnosti a ochrany zdravia pri práci,

d) utesňujú narušené obaly určenými prostriedkami,

e) zberajú a prečerpávajú rozliate látky do náhradných nádob (vane, sudy alebo náhradné fólie),

f) zabraňujú roztekaniu látok použitím sorbentov alebo iných sypkých materiálov,

g) vykonávajú lokalizáciu a likvidáciu požiaru určeným spôsobom, pričom sledujú situáciu vo svojom okolí; o zmenách okamžite informujú svojho veliteľa,

h) ak počas zdolávania požiaru hrozí nebezpečenstvo výbuchu, zaujmú také miesto, ktoré im poskytuje ochranu pred tlakovou vlnou,

i) zrážajú plynné látky pomocou hmlových prúdov a súčasne zabraňujú kontaminovaniu povrchových vôd alebo podzemných vôd.

III.
 Očakávané zvláštnosti
1.  Ak sú uvedené dusíkaté hnojivá uskladnené v spoločnom sklade alebo jedno z nich je uskladnené spoločne s inými hnojivami, takýto sklad musí byť zaradený do najnebezpečnejšej skladovej triedy. Priemyselné hnojivá reagujú pri kontakte s vlhkom a s vodou, preto pri zásahu treba zvážiť použitie hasiacej látky. Dusíkaté hnojivá so zmesou superfosfátu a horľavými látkami majú sklon k samovznieteniu a v teple vytvárajú toxické plyny a výbušné plyny. 

2.    Pri použití vody ako hasiacej látky môžu reagovať takto:

       a)  dusičnan amónny - nasadením prúdu do roztaveného liadku spôsobuje silný výbuch, za tepla sa rozkladá a tvorí jedovatý oxid dusnatý,

b) dusičnan sodný - v teple sa rozkladá a tvorí toxické nitrózne plyny, s horľavými látkami tvorí výbušné zmesi,

c) dusičnan draselný – v teple sa rozkladá a tvorí toxické nitrózne plyny, s horľavými látkami tvorí výbušné zmesi.

3.  Pri zásahu treba striktne dodržiavať všeobecne platné bezpečnostné opatrenia, najmä
      a)  uzavrieť ohrozenú oblasť a podľa situácie nariadiť evakuáciu obyvateľstva,

b) nariadiť vzdialenie osôb, ktoré nie sú bezprostredne nevyhnutné pri vykonávaní prác na mieste udalosti,

c) vyradiť v oblasti hroziaceho nebezpečenstva z prevádzky všetky možné zdroje vznietenia alebo zapálenia,

d) zakázať fajčenie a manipulovanie s otvoreným ohňom,

e) používať svietidlá len v nevýbušnom vyhotovení a neiskriace náradie,

f) zamedziť úniku látky do kanalizácie, povrchových vôd a okolitého prostredia,

g) zabrániť ďalšiemu úniku kvapaliny alebo plynu, osobitne do nízko položených  miest,

h) zabezpečiť v mieste zásahu a v najbližšom okolí nepretržité monitorovanie ovzdušia,

i) vykonávať zásahové a prieskumné práce výlučne v autonómnych dýchacích prístrojoch a ochranných oblekoch.

